Rā Toru o Tiūnu Mata’iti Rua Tauatini e Rua Nga’uru

**Au Taui’anga Kē ‘Akaōu atu ki te ngā Peāpa Āpi’i Teitei Tua-Rua (NCEA) e te University Entrance tei ‘akatupu’ia e te maki Koviti-ta’i nga’uru mā iva (COVID 19)**

Ka rave’ia tēta’i au taui’anga kē ‘akaōu atu ki ngā peāpa āpi’i tua-rua teitei koia te NCEA e te University Entrance i teia mata’iti ei tauturu i te au tamariki āpi’i tua-rua, no tei tupu i teia tuātau tāmanamanatā’anga a te maki Koviti-ta’i nga’uru ma iva (COVID 19).

Ka riro teia au taui’anga, ei tauturu ma te akapāpu ē, kāre te āpi’i a te au tamariki āpi’i tua-rua e tāmanamanatā’ia ē, kia vai rāi te tūranga meitaki e te puapinga o te peāpa āpi’i tua-rua teitei (NCEA).

* Ko te au tamariki āpi’i tua-rua e āpi’i nei kia rauka ia rātou te peāpa āpi’i tua-rua teitei (NCEA) e au kai (Credits) tēta’i ka kāpiti katoa ia mai, te ka rauka ia rātou, ka āru te reira na runga i te nūmero o te kai (credits) tei rauka ia rātou i teia mata’iti rua tauatini e rua nga’uru. No te au nūmero kai(credits) e rima i rauka i te reira tamaiti/tama’ine, na roto i te vāito’anga i roto i te ‘are āpi’i (Internal) me kore tārērē openga mata’iti(external) ka kāpiti iātu e ta’i kai(credit) ki tā rātou tu’anga kai(credits) kātoatoa. Ko te au tamariki āpi’i tua-rua i roto i te Peāpa Āpi’i tua-rua teitei, Taka’inga Ta’i ka rauka ia rātou i te kāpiti atu mei teta’i ta’i nga’uru kai(credits) te ma’ata kī tō rātou peāpa āpi’i teitei. Ē ko te au tamariki āpi’i tua-rua i roto i te Taka’inga Rua e te Toru ka rauka ia rātou i te kāpiti atu mei te varu kai(credits) te ma’ata ki tō rātou peāpa āpi’i tua-rua teitei.
* Ka ōronga’ia tēta’i peāpa ‘akairo teitei ki te au tamariki āpi’i tua-rua mē rauka ia rātou ē ā nga’uru mā ono kai(credits) i roto i te tu’anga taka’nga Meitaki Rava(Merit) me kore tu’anga taka’inga Meitaki Rava Atu(Excellence), kāre e kia rauka rava ia rātou e rima nga’uru kai(credits), mei tei mātau’ia mai ana. Ko te au tamariki āpi’i tua-rua tei rauka ia rātou e ta’i nga’uru mā rua kai(credits) i roto i te tu’anga taka’inga Meitaki Rava(Merit) e te tu’anga taka’inga Meitaki Rava Atu(Excellence) i roto i tēta’i tu’anga āpi’i - kāre e anoano’ia kia rauka rava ia rātou e ta’i nga’uru mā ā kai(credits) - ka ōronga’ia tēta’i tūranga ‘akamana’anga teitei ki te reira tu’anga āpi’i.
* I roto i teia tuātau kua ‘akatopa’ia mai te tārē o te nūmero kai(credits) mei te ta’i nga’uru mā ā ki te ta’i nga’uru mā rua i roto i tēta’i e toru o te au peāpa āpi’i no te tomo ki te āpi’i tua-toru(University Entrance).

(<https://www.nzqa.govt.nz/qualifications-standards/awards/university-entrance/approved-subjects/>)

Ka anoano’ia rāi te au tamariki āpi’i tua-rua kia rauka ia rātou te peāpa āpi’i tua-rua teitei taka’inga toru e kia rauka katoa te peāpa āpi’i tātā, tatau, ‘akarongorongo, tuatua (literacy) e te peāpa āpi’i nūmero(numeracy), e rauka ei ia rātou te peāpa āpi’i tika’anga kia tomo ki te āpi’i tua-toru(University Entrance).

* Kāpiti atu ki teia, kua pati te Minita o te Pae Āpi’i a Chris Hipkins ki te Minitirī o te Pae Āpi’i e te Tu’anga o te au Peāpa Āpi’i Teitei Kātoatoa(NZQA) kiā ‘akarakara meitaki i te au tāmou’anga āpi’i e te kite karape tei rauka i te au tamariki āpi’i tua-rua i va’o ake i tā rātou porokarāmu āpi’i tinamou tikāi tei rave’ia e rātou, i te tuātau, o te tūranga ‘Akamatakite’anga Taka’inga Toru e te Ā.

Kua ‘akakite te Minitirī e te Tu’anga o te au Peāpa Āpi’i Teitei Kātoatoa(NZQA) ē, kua ma’ani’ia teia au taui’anga, ei ‘akamāro’ro’i i te au tamariki āpi’i tua-rua kiā aruaru uātu rai kia rauka tō rātou peāpa āpi’i tua-rua teitei ma te ‘akapāpū ē, ko te peāpa āpi’i tua-rua teitei te ka rauka ia rātou i te tuātau āpi’i ō teia mata’iti, āiteite ua te tūranga o te reira ki te au peāpa āpi’i tua-rua teitei i te au mata’iti i topa ki muri.

Kua kāpiti iātu teia au taui’anga ki te au taui’anga mua tei ‘akakite’ia i te rā ta’i nga’uru mā toru ō Māti i teia mata’iti Rua tauatini e Rua nga’uru e kua ‘akamana’ia e te Pupu Ākarakara Matatio o te Peāpa Āpi’i Tua-Rua Teitei o te Minita

(<http://www.education.govt.nz/news/changes-to-ncea-address-impact-of-covid-19/>)

Karere nā tōna ngāteitei te minita o te Pae Āpi’i Chris Hipkins.

<https://www.beehive.govt.nz/release/temporary-changes-ncea-and-university-entrance-year>

Kua ‘akaoti rāi. Ōtira ua.